Nóg 'n tornado tref SA | Maroela Media
Nóg 'n tornado tref SA
'n Tornado tref Mpumalanga. (Foto: Verskaf)
Nóg 'n tornado het Suid-Afrika getref, dié keer in Mpumalanga.
Volgens die Suid-Afrikaanse Weerdiens (SAW) het 'n tornado Vrydag die Taaiboschspruit-plaas in Panbult tussen Ermelo en Piet Retief getref. Dit is die vyfde tornado wat Suid-Afrika sedert die begin van November tref. Die vorige vier het in KwaZulu-Natal getref. Dít teenoor die 12 tornado's wat tussen 2009 en 2019 plaasgevind het.
Hannelee Doubell, SAW-woordvoerder, sê die weerdiens het Vrydag 19:34 'n waarskuwing uitgereik vir erge donderstorms, waaronder hael en sterk winde, in Mpumalanga.
"Die weerdiens kon later vasstel dat 'n EF3-tornado (soos gemeet op 'n skaal van een tot vyf) die Taaiboschspruit-plaas in die Gert Sibande-distrik getref het. Die storm het ongeveer 40 minute geduur en die eienaar, Kurt Paul, het aansienlike skade gely weens die storm," sê Doubell.
Volgens Paul is die huise van minstens sewe gesinne, asook 200 ha dennebos tydens die storm vernietig.
Doubell het lede van die publiek aangemoedig om gereeld weervoorspellings op die TV en radio te volg, aangesien die weerdiens enige verdere verwikkelinge met betrekking tot dié weerstelsels sal dophou en inligting verskaf soos nodig.
Ermelo In die nuus tornado
Noue ontkoming ná slang in stort skuil
Panbult lê tussen Ermelo en Piet Retief. Ken jou land.
Nou moet boere nog oor Tornado's ook bekommer.
Goeie genade! En hier dog ek Panbult /Iswepe is tussen Ermelo en Piet Retief.
Ons word aangemoedig om weer voorspellings dop te hou. Dit doen ek. En dit is 80%. Ja 80% van die tyd onakkuraat. Soos 'n weervoorspeller 30 jaar gelede al gesê het : Die weer het mal geword, onvoorspelbaar.